SES laŭdifine estas Somera Esperanto-Studado, kaj pri la sukceso de ĉi-somera studado atestas novaj entuziasmaj kursanoj, ricevintaj la merititajn diplomojn. (Foto: Peter Baláž)

Jam la 11a Somera Esperanto-Studado okazis inter la 15a kaj 23a de julio 2017, ĉi-foje en la urbeto Banská Štiavnica, Slovakio. Post unujara paŭzo, kaŭzita de la organizado de la 101a Universala Kongreso en Slovakio, SES revenis kun sia tradicia kaj riĉa programo. La teamo de E@I helpata brile de Slovakia Esperanta Junularo (SKEJ) kreis bonan bazon por ke SES kontentigu ĉiujn.

La antaŭtagmezan instruadon prizorgis ok profesiaj instruistoj el ok landoj. Krom la kutima lingvokurso en diversaj niveloj okazis ankaŭ kurso pri Esperanto-literaturo kaj kulturo. Tiu ĉi kurso montriĝas tre ŝatata kaj utila, do certe estas plano daŭrigi ĝin dum sekvaj jaroj. Posttagmezo enhavis jam tradicie riĉan programon: por turismemaj estis aranĝitaj pluraj interesaj ekskursoj (Banská Štiavnica mem estas ege taŭga por turismi – ĝi estas la sola “Unesko-urbo” en Slovakio, pro sia pitoreska aspekto kaj atmosfero, pro sia historio kaj graveco en mezepoko kiel minista centro).

Okazis pluraj atentokaptaj prelegoj, kies temoj estis samtempe buntaj kaj interesaj, ekzemple de “Elektroaŭtoj estas fekaĵo, ĉu ne?”, tra “Ortografio de la rusa lingvo”, ĝis “Enkonduko al meditado”. Ne povis manki lingvokursoj (prezentiĝis la slovaka, franca, kartvela, rusa) kaj jam tradiciaj manlaboroj. Vesperoj estis dediĉitaj ĉefe al muziko – dum la nacia vespero dancigis homojn la familia grupo de Peter Sarnovský, kiu prezentis plurajn slovakajn popolkantojn ankaŭ en Esperanto. Esperantajn koncertojn ĉi-foje plenumis ege energiiga kaj gajiga Kaŝi el Germanio, bone konata jOmO el Francio, kaj talenta kaj ĉiam pli profesia Jonny M el Germanio (kiu ricevis ĉi-jare dum UK diplomon de UEA por Elstara arta agado).

Ne mankis vere riĉa libroservo, kiun la partoprenantoj diligente vizitadis kaj ne povis manki ankaŭ jam tradiciaj drinkejo kaj gufujo. Krom SES mem okazis samloke kaj samtempe la konferenco de OSIEK kun la ĉeftemo: “Esperanto-literaturo en la 21a jarcento” (vidu la sekvajn paĝojn). Avantaĝo estis por ambaŭ publikoj – pluraj programeroj estis komunaj kaj oni povis utiligi partoprenon de la dua grupo por riĉigi la programon unu de la alia.

Partoprenis ĉi-foje 175 partoprenantoj el 19 landoj. Granda danko iras al ĉiuj, kiuj helpis organizi la eventon kaj ebligis per sia kontribuo ĝian pluan ekziston! Dum la venontjara SES organizantoj volus provi atingi la rekordon de partoprenantoj (plejmulte ĝis nun ĉeestis 250 homoj), preparante kaj tre taŭgan lokon por la evento, sed ankaŭ tre riĉan kaj partoprenindan programon. La datoj jam fiksiĝis – 14a ĝis 22a de julio, do nepre pripensu tiam la partoprenon! Detaloj aperos jam baldaŭ en la retejo http://ses.ikso.net.

La fotogalerio de la 11a SES troveblas ĉi tie.

Peter Baláž

Organizanto

E@I-kunordiganto

Ĉi tiu artikolo aperis en la aŭgusta-septembra numero de La Ondo de Esperanto (2017).

Ĉe represo bonvolu nepre indiki la fonton:

Papere: La Ondo de Esperanto, 2017, №8-9.

Rete: La Balta Ondo http://sezonoj.ru/2017/09/ses-6